OpenLLM-France/wikimedia huggingface dataset:
# Ptolemeu de Xipre

Ptolemeu de Xipre (en grec antic Πτολεμαῖος) anomenat Νόθος ("Nothos") que vol dir bastard (mort l'any 58 aC) fou rei de Xipre del 80 aC al 58 aC. Era fill il·legítim de Ptolemeu IX Làtir i germà petit de Ptolemeu XII Auletes, igualment fill il·legítim. A la mort del seu pare va rebre el regne de Xipre sense oposició, ja que ràpidament Auletes va aconseguir el tron d'Egipte.
Ptolemeu no va demanar confirmació de la sobirania a Roma, cosa que alguns van veure com una ofensa. El governador de Cilícia Quint Marci Rex, cap a l'any 70 aC, va nomenar comandant de la flota a son cunyat Publi Clodi Pulcre, i quan aquest va caure en mans dels pirates cilicis, el rei de Xipre no va fer cap pas per pagar el seu rescat, i des de llavors Clodi li va guardar rancúnia permanent, segons diu Estrabó. A pesar d'això, Ptolemeu va regnar en pau i en cooperació amb els romans.
El 59 aC Clodi va ser elegit tribú de la plebs, després de renunciar al patriciat (els patricis no eren elegibles per aquest càrrec) el que li va assegurar el màxim poder a Roma. El 58 aC va fer aprovar una llei que confiscava el regne de Xipre i els tresors del rei i convertia l'illa en una província romana. Cató el jove va ser enviat a l'illa per executar el decret i va avisar el rei, que era a Rodes, amb una còpia del decret, i li va oferir la seva seguretat personal, el càrrec de gran sacerdot de Pafos, i una bona pensió. Però Ptolemeu, en veure que no podia fer front a les forces romanes,en una mostra de dignitat va preferir el suïcidi. Gai Vel·lei Patèrcul diu que Ptolemeu era un home que tenia tota mena de vicis, però sembla segur que l'interès dels romans venia de les immenses riqueses que posseïa, i els vicis només eren un pretext.

## Referències

* ↑ Ptolemaeus a: William Smith (editor), A Dictionary of Greek and Roman Biography and Mythology. Vol. III Boston: Little, Brown & Comp., 1867, p. 581
# GNOME Files

El GNOME Files, en català conegut com a Fitxers i abans anomenat Nautilus, és el gestor de fitxers per defecte de l'entorn d'escriptori GNOME. Es troba sota els termes de la llicència LGPL i està disponible també per a altres sistemes Unix-like.
La primera versió del Nautilus va ser alliberada el 13 de març de 2001 i incorporada al projecte GNOME des de la versió 1.4, publicada l'abril del mateix any. El nom va ser canviat a la versió 3.6, de Nautilus a GNOME Files.

## Referències

             A Wikimedia Commons hi ha contingut multimèdia relatiu a: GNOME Files
* ↑ «GNOME Files» (en anglès). OpenSuSe.org. [Consulta: 24 octubre 2015].
* ↑ «GNOME Files» (en anglès). Archlinux.org. [Consulta: 24 octubre 2015].
# Serguei Xmelinin

Serguei Xmelinin (en rus Сергей Xмелинин) (24 de juny de 1953) fou un ciclista soviètic, que tingué els millors a la pista. Va aconseguir dues medalles als Campionats del Món en persecució per equips, una d'elles d'or.

## Palmarès en pista

* 1987
** Campió del món en persecució per equips, amb Viatxeslav Iekímov, Víktor Manakov i Aleksandr Krasnov

## Palmarès en ruta

* 1988
** Vencedor d'una etapa a la Volta al Táchira

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Samrawit Fikru

Samrawit Fikru (Asella, 1990) és una emprenedora tecnològica etíop.
La primera vegada que va utilitzar un ordinador va ser amb 17 anys. Fins que no va arribar a Addis Abeba no es va iniciar amb la informàtica. A 20 anys treballava a una empresa venent discos de música i va fer un programari per gestionar les vendes de manera eficient. El 2007 esdevingué analista de sistemes a CNET Software Technology i després la va contractar Cyber Soft. El 2014 va decidir fundar l'empresa Hybrid Designs, que entre altres projectes ha impulsat l'aplicació anomenada Ride per facilitar el transport a Etiòpia a través d'una xarxa de taxistes. La idea va sorgir de les pròpies dificultats que tenia ella per trobar taxis de nit amb tarifes clares. El 90% dels treballadors de l'empresa són dones, tot i que hi ha poques dones a la indústria tecnològica d'Etiòpia, una circumstància que vol que serveixi per inspirar futures empreses.
El 2022 va ser inclosa a la llista de les 100 dones més inspiradores de la BBC.

## Referències

* 1 2 3 «BBC 100 Women 2022: Who is on the list this year? - BBC News» (en anglès britànic). [Consulta: 29 gener 2023].
* ↑ ride-sharing, Hybrid Design Plc and RIDE. «Ms. Samrawit Fikru», 07-03-2022. [Consulta: 29 gener 2023].
* ↑ Koba, Melchior. «Samrawit Fikru contributes to safer mobility with RIDE» (en francès). [Consulta: 29 gener 2023].
* ↑ «Meet Samrawit Fikru, The Tech Genius Reforming Ethiopia’s Transport Sector» (en anglès). [Consulta: 29 gener 2023].
* ↑ «Samrawit Fikru» (en anglès americà). [Consulta: 29 gener 2023].
* ↑ «Samrawit Fikru - Founder/CEO at RIDE» (en anglès americà), 11-05-2022. [Consulta: 29 gener 2023].
# FFK

FFK té els següents significats:
* Federació de Futbol del Kazakhstan, màxima institució reguladora del futbol al Kazakhstan
* Federació de Futbol de Kosovo, màxima institució reguladora del futbol a Kosovo
* Fredrikstad F.K. (de l'acrònim en noruec de Fredrikstad Fotballklubb), club de futbol de la ciutat de Fredrikstad (Noruega)
# Zipper Interactive

Zipper Interactive (1995-2012) era una empresa desenvolupadora de videojocs amb seu a Redmond a l'estat de Washington a l'oest dels Estats Units. El 25 de gener de 2006 Sony va adquirir Zipper. El març 2012 Sony va tancar l'empresa.
Va ser fundada el 1995 per Jim Bosler i Brian Soderberg. L'empresa ha creat diversos videojocs, fins i tot el popular Socom (la saga de videojocs U.S. Special Operations Command). Socom va ser creat amb la col·laboració de Naval Special Warfare Command i publicat per Sony Computer Entertainment per a la PlayStation 2.

## Jocs

* Recoil
* Top Gun
* MechWarrior 3
* Crimson Skies
* SOCOM: U.S. Navy SEALs (llançat el 27 d'agost de 2002)
* SOCOM II: U.S. Navy SEALs (llançat el 4 de novembre de 2003)
* SOCOM 3: U.S. Navy SEALs (llançat l'11 d'octubre de 2005)
* SOCOM U.S. Navy SEALs: Combined Assault (llançat el 7 de novembre de 2006)
* SOCOM: U.S. Navy SEALs Fireteam Bravo (llançat el 8 de novembre de 2005)
* SOCOM: U.S. Navy SEALs Fireteam Bravo 2 (llançat el 7 de novembre de 2006)

## Referències

* 1 2 «Sony Announces further developer acquisitions» (en anglès). GamesIndustry, 25-01-2005 [Consulta: 25 gener 2005].
* ↑ «Zipper Interactive, Inc.» (en anglès). MobyGames.
* ↑ «It's Here!» (en anglès). Socomblog, 08-11-2005. Arxivat de l'original el 2006-05-06. [Consulta: 4 maig 2007].
# Ptolemeu de Jericó

Ptolemeu de Jerico, fill d'Abub, és un personatge bíblic de l'Antic Testament que apareix al Primer llibre dels Macabeus.
Era (el seu nom ho indica) d'origen grec, probablement d'una familia de cert rang de l'Imperi Selèucida. Es va casar amb una filla de Simó Macabeu, el nom de la qual és desconegut.
Era el governador de la plana de Jericó i tenia abundants riqueses. El 135 aC o 134 aC Ptolemeu, en combinació amb el rei selèucida Antíoc VII Sidetes, va formar una conspiració per obtenir el govern de Judea per compte dels selèucides, i en un banquet es va apoderar del seu sogre Simó i el va executar junt amb dos fills d'aquest (per tant els seus cunyats), Judes i Mataties. El tercer fill, Joan Hircà I es va poder escapar i es va proclamar gran sacerdot.
La sort final de Ptolemeu no és coneguda, però o bé va poder fugir a territori selèucida o bé fou mort per Joan Hircà.
A la Divina Comèdia de Dante Alighieri, els traïdors als hostes reben un dels pitjors càstigs de l'infern a la zona Ptolemea, anomenada així per Ptolemeu de Jericó.

## Referències

* ↑ Ma 16:11-23
# Casinoweiher

El Casinoweiher és un petit llac als nuclis de Neu-Moresnet i Hergenrath del municipi de Kelmis.
El 1861, la companyia minera de S.A. des Mines et Fonderies de zinc de la Vieille Montagne va construir una presa de 300 metres de terra al Tüljebach, tot just abans de la seva embocadura al Geul per a crear una reserva d'aigua per a llavar la smithsonita, de la qual extreia el zinc. Tot i que el primer esment d'activitats mineres al lloc dit Altenberg (alemany per a Munt vell) data del 1344, l'explotació industrial va començar el 1837. La mina va exhaurir-se el 1884 i l'espai va estar abandonat.
A poc a poc, la natura va reconquerir el lloc i tota una flora de plantes que estimen un terra ric en metalls pesants va desenvolupar-se. El pantà i els munts d'escòries estan llistats com a reserva natural i fan part de la xarxa Natura 2000.

## Galeria

* Conflent del Tüljebach i del Geul a la sortida del Casinoweiher
* Entrada de la reserva natural al carrer Casinostrasse
* Munts d'escòries
* Panorama

## Referències

* ↑ «Associació per a la promoció del llac (en alemany i francès)». Arxivat de l'original el 2009-06-05. [Consulta: 15 maig 2010].
* ↑ Landschaftatlas Wallonien, pàgina 208, (en català: Atles dels paisatges de Valònia)
* ↑ «Geschichte des Casinoweihers». Arxivat de l'original el 2005-05-04. [Consulta: 15 maig 2010].
# Francesco Miniscalchi-Erizzo

Francesco Miniscalchi-Erizzo (Verona, 24 de setembre de 1811 – Pàdua, 27 de desembre de 1875) va ser un polític italià que fou senador del Regne d'Itàlia a partir del 5 de novembre de 1866. Francesco Miniscalchi-Erizzo nasqué al si d'una família benestant, fill de Luigi Miniscalchi i de Marianna Erizzo. El seu pare feu que el cognom de la mare fos lligat mitjançant un guionet al seu per al seu fill que es digué així Miniscalchi-Erizzo. Va començar a estudiar al col·legi de Parma i a Desenzano del Garda, que prosseguí més endavant al liceu de Verona. Feu molts viatges per Europa entre 1830 i 1837 que van estimular i nodrir el seu esperit humanista i progressista. Els anys següents es dirigí cap a l'orient mitjà i al Magrib que visità entre 1838 i 1839. Es va casar amb Eleonora Guerrieri el 30 de gener de 1842, amb qui tingué quatre fills: Marco, Attilio, Marianna i Alfonsina.

## Referències

* ↑ Biografia a l'Enciclopèdia Treccani
# Serguinó

Serguinó (en rus: Сергино) és un poble de l'óblast d'Astracan, a Rússia, segons el cens del 2010 tenia 167 habitants.

## Referències

* ↑ «Карты Генштаба L-38 (Б) 1:100000. Астраханская область и Калмыкия». Arxivat de l'original el 2016-10-03. [Consulta: 24 juliol 2016].
* ↑ «Akhtubinka». GeoNames. Arxivat de l'original el 2019-02-24. [Consulta: 23 febrer 2019].
* ↑ «Регионы России → Астраханская обл. → Харабалинский р-н → Ахтубинка с.». Arxivat de l'original el 2015-03-24. [Consulta: 10 setembre 2020].
# Santa Brígida d'Amer

Santa Brígida d'Amer és una església romànica d'Amer (Selva) protegida com a Bé Cultural d'Interès Local.

## Descripció

Edifici aïllat situat dalt d'un espadat amb unes vistes excel·lents de la vall d'Amer i la rodalia. La construcció consta d'un edifici original de planta rectangular amb absis semicircular, coberta amb una teulada de doble vessant a laterals, i d'un adossat a la part de l'absis amb forma de pentàgon irregular i tres plantes. La coberta interior de l'ermita és de volta de canó i la de l'absis, de quart d'esfera. Tot l'interior de l'ermita està orientada al sud-est a causa de la naturalesa del terreny.
Tot el conjunt està sobrealçat, perquè damunt de la volta de l'església hi ha unes golfes amb el mateix nivell de teulada que l'edificació unida a llevant. Aquesta edificació té una porta d'accés exterior amb permòduls i llinda de fusta, feta de blocs de pedra sorrenca.
La façana principal conté la porta, dues obertures petites i el campanar de cadireta amb la campana Marieta. La porta és adovellada i feta de blocs ben escairats de pedra sorrenca. Sobre la porta hi ha dues finestres petites, un de la nau, a l'alçada del cor, i l'altra de les golfes.
La façana de migdia té una sola obertura, si no comptem l'obertura de l'adossat. La façana oriental conserva restes d'un rellotge de sol mig despintat de color vermell i blanc.
Al costat mateix de l'ermita, al vessant nord, hi ha una font de cisterna anomenada de Sant Bernat i les restes d'una antiga construcció adossada a aquest costat.
El ràfec està format per dues fileres, una de rajola i una de teula.

## Història

Edifici original del segle xi i reconstruït al segle xvii. Originalment fou una capella dependent del monestir d'Amer. És molt possible que durant els terratrèmols de 1427 s'enderroqués totalment o parcialment, com indiquen les diferents parts constructives a l'interior i a l'exterior.
A Santa Brígida, cada primer diumenge de febrer, els amerencs organitzen un aplec d'excursionistes i devots. Aquest aplec ha estat reconegut com a festa tradicional i, a més d'escoltar els goigs cantats de santa Brígida i ballar sardanes, s'hi fa el concurs de xiulet amb cargolina. També s'hi consumeixen els "rocs de Santa Brígida", una mena de galetes que les pastisseries locals elaboren per la festa.
El 2001 fou restaurat pel grup d'excursionistes amerenc Esquelles. Aquesta mateixa entitat excursionista s'encarrega d'organitzar l'aplec des de 1972. Actualment, a les proximitats de l'ermita es practica l'escalada i el parapent.
Santa Brígida és una santa irlandesa dels segles V-VI d.C. Brighid singnifica en gaèlic "la més forta".

## Referències

* 1 2 3 4 5 6 7 8 9 10 «Santa Brígida d'Amer». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 26 setembre 2017].
# Falman-County Acres

Falman-County Acres és una concentració de població designada pel cens dels Estats Units a l'estat de Texas. Segons el cens del 2000 tenia 289 habitants.

## Demografia

Segons el cens del 2000, Falman-County Acres tenia 289 habitants, 95 habitatges, i 76 famílies. La densitat de població era de 446,3 habitants per km².
Dels 95 habitatges en un 37,9% hi vivien nens de menys de 18 anys, en un 54,7% hi vivien parelles casades, en un 17,9% dones solteres, i en un 20% no eren unitats familiars. En el 16,8% dels habitatges hi vivien persones soles el 5,3% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 3,04 i el nombre mitjà de persones que vivien en cada família era de 3,29.
Per edats la població es repartia de la següent manera: un 31,8% tenia menys de 18 anys, un 8,3% entre 18 i 24, un 31,8% entre 25 i 44, un 15,9% de 45 a 60 i un 12,1% 65 anys o més.
L'edat mediana era de 33 anys. Per cada 100 dones de 18 o més anys hi havia 89,4 homes.
Entorn de l'11,7% de les famílies i el 15,2% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Falman-County Acres». American Fact Finder. Oficina del Cens dels Estats Units, 12-01-2010. Arxivat de l'original el 2020-02-16. [Consulta: 12 agost 2010].
* ↑ «Geographic Comparison Table- Falman-County Acres». American Fact Finder. Oficina del Cens dels Estats Units, 12-01-2010. Arxivat de l'original el 2011-06-06. [Consulta: 12 agost 2010].
# Winry Rockbell

Winry Rockbell (ウィンリィ・ロックベル, Winrī Rokkuberu) és un personatge de l'anime i manga Fullmetal Alchemist.
És amiga de la infància dels germans Edward Elric i Alphonse Elric, té la mateixa edat que l'Ed. Viu en Rizenbul amb la seva àvia, des de la mort dels seus pares en la guerra d'Ishval. És una experta en implants autòmats, com la Pinako, i mecànica particular de l'Edward Elric. És una fanàtica de les màquines en general. Té un gos que es diu Den.
Tot i que es preocupa molt pels germans Elric, els quals tracta com a germans seus, ells procuren deixar-la al marge dels seus problemes pel seu propi bé, cosa que l'exaspera molt. Sent alguna cosa per l'Edward, tal com ho confessa a Riza Hawkeye en el manga.

## Curiositats

En un dels OVAs es veu com un dels descendents de l'Edward en aquest món és una nena que s'assembla molt a la Winry de petita. Això fa pensar que hi va trobar a algú en aquest món que era el reflex de la seva amiga, o que d'alguna forma els seus descendents es van emparentar amb descendents d'aquella que era reflex de la Winry.
En un altre dels OVAs es veu quan s'omple de gelosia en veure la foto de l'Ed amb la gitana anomenada Noa. Ella li està donant un petó al front mentre l'Edward dorm, gràcies a això la Winry es llença a sobre de l'Edward a desmantelar-lo (això sembla, ja que l'ataca amb eines seves) tota gelosa.

## Referències

* ↑ Arakawa, Hiromu. 鋼の錬金術師 パーフェクトガイドブック 2. Square Enix, 2005, p. 168–172. ISBN 978-4-7575-1426-3.
* ↑ «Equivalent Change». Newtype USA (A.D. Vision). January 2006.
* ↑ «NT Research». Newtype. Kadokawa Shoten, 8, 01-07-2009.
# Que serais-je sans toi

Que serais-je sans toi (en català: Què seria de mi sense tu) és una cançó de Jean Ferrat. La va enregistrar per primera vegada l'any 1963 dins de l'àlbum Nuit et brouillard.
Altres cantants l'han enregistrada: Francesca Solleville, Isabelle Aubret, Les Octaves, Marc Ogeret, Martine Sarri i Natacha Azdra.

## Enllaços externs

* Jean Ferrat canta Que serais-je sans toi
# Cassinhòlas (Erau)

Cassinhòlas (en francès Cassagnoles) és un municipi occità del Llenguadoc, situat al departament de l'Erau i a la regió d'Occitània.

## Referències

* ↑ Topònims occitans de l'Erau
# Sauvagella robusta

Sauvagella robusta és una espècie de peix pertanyent a la família dels clupeids.

## Descripció

* Pot arribar a fer 4,7 cm de llargària màxima.
* Nombre de vèrtebres: 38-40.
* 11-15 radis tous a l'aleta dorsal i 13-17 a l'anal.

## Hàbitat

És un peix d'aigua dolça, pelàgic i de clima tropical.

## Distribució geogràfica

Es troba a Madagascar.

## Observacions

És inofensiu per als humans.

## Referències

* ↑ The Taxonomicon (anglès)
* 1 2 3 4 FishBase (anglès)

## Bibliografia

* Sparks, J.S. i Stiassny, M.L.J., 2003. Introduction to the freshwater fishes of Madagascar. A: S.M. Goodman i J.P. Benstead (eds.). The Natural History of Madagascar, pp. 849-863. University of Chicago Press, Chicago.

## Enllaços externs

* AQUATAB
# Santerno

El Santerno és un riu de la Romanya, al nord d'Itàlia a la conca sud del riu Po. Té 99 km de llargada i una conca de 442 km². Neix als Apenins i desaigua a un altre riu, el Reno.
El seu nom antic era Valtrenus. Plini el Vell diu que desembocava a tocar de les muralles de Forum Cornelii (actual Imola), on s'ajuntava amb una branca del Padus (Po), i el port que hi havia en aquella part del riu s'anomenava Portus Vatreni.

## Referències

* ↑ «Santerno». Enciclopedia Treccani. [Consulta: 30 abril 2023].
* ↑ Plini el Vell. Naturalis Historia, III, 16
# Estació de la Floresta

* Per a l'estació de Rodalies de Catalunya del poble de la Floresta a les Garrigues vegeu Estació de la Floresta (Adif)
Mapa sinòptic de la Línia Barcelona-Vallès de FGC :
La Floresta, també anomenada anteriorment La Floresta - Pearson, és una estació de la línia Barcelona-Vallès de Ferrocarrils de la Generalitat de Catalunya (FGC) on s'hi aturen trens de línies suburbanes S1 i S2, situada a la urbanització de la Floresta de Sant Cugat del Vallès a la comarca del Vallès Occidental.
L'estació va ser entrar en funcionament l'agost de 1925 per donar servei al nucli proper, malgrat que els trens ja circulaven des de 1917 en el recorregut Les Planes-Sant Cugat. L'estació va ser inaugurada amb el nom «La Floresta-Pearson» en honor de l'impulsor de la línia del Vallès. L'any 2016 va registrar l'entrada de 411.984 passatgers.
Aquesta estació s'ubica dins de la tarifa plana de l'àrea metropolitana de Barcelona, qualsevol trajecte entre dos dels municipis de l'àrea metropolitana de Barcelona valida com a zona 1.

## Serveis ferroviaris

Línia Barcelona-Vallès de FGC :
| Procedència/Destinació | < | Línia | > | Procedència/Destinació |
| Barcelona - Pl. Catalunya | Les Planes | | Valldoreix | Terrassa Nacions Unides |
| Barcelona - Pl. Catalunya | Les Planes | | Valldoreix | Sabadell Parc del Nord |

## Vegeu també

* Llista d'estacions de Ferrocarrils de la Generalitat de Catalunya
* Xarxa ferroviària de Catalunya

## Referències

* ↑ Bernat Borràs. «La Floresta». Trenscat.com. [Consulta: 17 febrer 2012].
* ↑ «S1, S2, S5, S55: La Floresta» (en català i castellà). Transporte Barcelona, 15-02-2012. Arxivat de l'original el 30 setembre 2016. [Consulta: 17 febrer 2012].
* ↑ «Noticias locales» (en castellà). La Vanguardia, 06-08-1925, p. 4 [Consulta: 2 juny 2013].
* ↑ «Anuari estadístic DPTOP 2016. Transport per ferrocarril». Departament de Territori i Sostenibilitat. Arxivat de l'original el 2018-05-04. [Consulta: 9 setembre 2018].
# Muck

Muck ( Eilean nam Muc (?·pàg.) en gaèlic) és una petita illa de les Hèbrides Interiors situada a la costa nord-oest d'Escòcia. Aquesta illa forma part de l'arxipèlag de les Small Isles («illes petites»), del qual Muck n'és l'illa més petita.
Muck amida al voltant de quatre quilòmètres d'est a oest i la majoria dels seus treinta habitants viuen al poble de Port Mòr, situat a la costa sud-est. L'altra localitat de l'illa és la granja de Gallanach a la costa nord, que enllaça amb Port Mòr a través de l'única carretera de l'illa, esfaltada el 2005, de 2,4 quilòmetres de llargada.
L'illa es troba al sud-oest d'Eigg; Muck i Eigg queden separades l'una de l'altra per l'estret d'Eigg. Existeixen enllaços marítims entre les quatre illes de les Small Isles (Canna, Rùm, Eigg i Muck) i Mallaig, a la costa escocesa.
Es coneix Muck per la seva població de pinnípedes i per la presència de monodòntids. L'illa compta amb un hotel anomenat Port Mor House.

## Referències

* ↑ General Register Office for Scotland (28 Nov 2003) Occasional Paper No 10: Statistics for Inhabited Islands Retrieved 9 de juliol de 2007.
* ↑ "Isle of Muck" road-to-the-isles.org.uk. Retrieved 1 de juny de 2010.

## Enllaços externs

* Web de l'illa de Muck
# Cassine

Cassine és un municipi situat al territori de la província d'Alessandria, a la regió del Piemont (Itàlia).
Limita amb els municipis d'Alice Bel Colle, Castelnuovo Bormida, Gamalero, Maranzana, Mombaruzzo, Ricaldone, Rivalta Bormida, Sezzadio i Strevi. Pertanyen al municipi les frazioni de Caranzano, Gavonata i Sant'Andrea.

## Galeria fotogràfica

* Església de S. Francesc
* Estació de tren